
18 אוגוסט 2004
סיכום דיון עם אנשי רש"ת בענין מרכז תאום – מודיעין טייס

הדיון נערך ביום שלישי 17.8.04 בנתב"ג.

השתתפו מטעם רש"ת: יאיר גנות –ממונה על מבצעי קרקע ובטיחות בתעופה שניהל את הדיון, חיים לוי – מנהל מרכז תאום, אילן ברוש – מנהל מודיעין טייס, נציגי חב' מטאוטק.

השתתפו מטעם אגודת התעופה:  אשר נחמיאס ועמרי טלמון.
נושא הדיון היה בעניין הידרדרות השרות במודיעין טייס עם המעבר לנתב"ג. הדיון זומן על ידי אנשי הרשות (נדחה פעמיים) לאחר מכתב שנישלח ע"י דובר האגודה ב-13 ביוני ושהתריע על הידרדרות השרות.

להלן תקציר הדיון:

נציגי האגודה פרטו את תחומי התקלות בשרות עם המעבר לנתב"ג:

· זמן המתנה ממושך למענה טלפוני ממושך למעלה מהסביר, לפעמים עד 20 דקות ויותר.
· תקלות במסירת מיידע מטאורולוגי.
· תשובות לא ענייניות בסגנון "תתקשר חצי שעה לפני הטיסה".
· אי אישור מרשה ב-CTR ב.ג. מסיבות לא ענייניות.
· חוסר תאום בין מרכז תאום למרכז תפעול שדה דוב בהעברת מיידע על טיסות לחו"ל ומחו"ל.
מנהל מרכז תאום חיים לוי ומנהל מודיעין טייס  אילן ברוש הודו שאכן המעבר משדה דוב היה רצוף תקלות, אולם לאחרונה המצב השתפר. (התלונות אכן התייחסו לתקופת שלשת החודשים הראשונים).

עד כה הוסמכו 20 עובדים לעבודה בדסק מודיעין טייס פנים ארצי, ובימי סוף השבוע יש שני עובדים בעמדה לצורך זה.  

נציג "מטאוטק" מרסל מרקו הדגיש, שמיידע מטאורולוגי נוסף נימסר בפקס בלבד וזאת בגלל ריבוי פניות של אזרחים שאינם טייסים המנצלים את האפשרות לקבל מיידע על מזג אוויר לצרכים לא תעופתיים, הנחיה בכתב על כך יצאה ממנהל מודיעין טייס שדה דוב עוד במרץ 2003. עם זאת, נתן לקבל מיידע מטאורולוגי בסיסי מהתדריכן.

יש בעיה של אחריות ביטוחית במסירת מיידע כזה, ולכן הם מעדיפים להעבירו בפקס. נציגי האגודה לא קבלו את ההסבר ועמדו על כך שעם כל ההבנה לבעיות שנזכרו לא ייתכן שטייסים לא יקבלו מיידע או יקבלו מיידע חלקי, ולא יתכן שלא תהיה מסירת מיידע בע"פ מאחר שאין לדרוש מטייסים להימצא תמיד בסביבת פקס על מנת לתכנן את טיסתם.  לאחר הדיון התקבלו הסיכומים הבאים:

· מנהל מרכז תאום נתב"ג יעשה הכל כדי לשפר את השרות ע"י תוספת עובדים בעמדת פנים ארצי.
· מעתה ניתן יהיה לבקש מזג אוויר פנים ארצי ישירות מהתדריכן במודיעין טייס.
· ניתן להגיש מרשה בכל זמן שהוא לפני הטיסה (גם ימים) בתנאי שהמרשה יאושרר לפני הטיסה.
· למרשה בינלאומי יצורף אוגדן מטאורולוגי על פי פרוט הנתיבים והגבהים שפורטו במרשה.
· ייבדק וישופר התאום בין מרכז תאום ומרכז תפעול שדה דוב כך שלא יהיה צורך בתאום נוסף מצד הטייס עם מרכז תאום שדה דוב.
· יתקיים דיון נוסף בנושא שרתי המטאורולוגיה. הזימון – באחריות רש"ת.
בנוסף:

· מנהל מרכז תאום חיים לוי מבקש להודיע לו אישית ומיידית ולקבל כל תלונה שהיא מצד משתמשי השרות על כל תקלה או שרות לקוי בטלפון אישי אליו: 03-9710641, 054-5410941. 
· לפי הנחית יאיר גנות, יתקיים כל שלשה חודשים דיון בנושאי מרכז תאום עם נציגי האגודה.
· חיים לוי ויאיר גנות מבקשים להופיע במפגשים של האגודה בנושאים ספציפיים הנוגעים למרכז תאום.
תכניות לעתיד כפי שהוצגו ע"י יאיר גנות:

· בתקציב 2005  יוקמו עמדות מחשב בכל שדות התעופה להגשת מרשים ולקבלת מיידע מטאורולוגי ואחר.
· נימצא בשלבים מתקדמים הקמת אתר באינטרנט שבאמצעותו ניתן יהיה להגיש מרשה ולקבל מידע.
· הצעת נציגי האגודה לביטול הצורך במרשי  טיסה בין שדות תעופה, לשם הפחתת העומס על הטייסים ועל מרכז תאום, מתקבלת ותואמת פעולות שכבר נעשות ע"י הרשות מול חיל האוויר לצורך זה. 
ברצוני לציין שהדיון נערך באווירה חיובית ביותר ותוך רצון מודגש מצד אנשי הרשות להבנת צרכי התעופה הכללית.

בברכה,

אשר נחמיאס

